《皇甫一首》
宋代·苏籀

吏部初学除陈言，学成理达无可删。
腐朽点化皆不凡，有如黄河出崑崙。
鱼龙万怪随涛奔，志气刚伟充乾坤。
灌溉所短夸雄浑，篇什性情礼义根。
亦曰余事期知文，弟子皇甫同光尘。
师说岂不明渊源，首推燕许润王纶。
明堂郊庙严且尊，呜呼古人弗妄云。
研钻百家穷典坟，两贤纂组承华勋。
演敷奇致开妙门，盪耀四海苏顽昏。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。